KYK WEER! Zirk van den Berg gesels oor nuwe roman | Netwerk24
29 Junie 2021 10:01
Zirk van den Berg Foto: Verskaf
Kwela Boeke en Netwerk24 het dié aanlyn gesprek eksklusief vir intekenare aangebied. Dit handel oor Zirk van den Berg se nuwe roman, Een of ander held, wat sy Hochnamib-trilogie tot 'n aangrypende einde voer. Elmari Rautenbach het met hom gesels.
* KLIK HIER OM IN TE TEKEN
Zirk van den Berg is in Namibië gebore, het in Suid-Afrika grootgeword, en woon nou in Nieu-Seeland. Hy debuteer met 'n kortverhaalbundel, Ekstra dun vir meer gevoel, en daarna 'n roman, Wydsbeen. Sedertdien verskyn sy romans in Afrikaans én Engels. Sy roman Ek wens, ek wens is in 2020 met die WA Hofmeyr-prys bekroon, asook kykNET-Rapport-pryse in die fiksie- en film-kategorie.
Meer oor Een of ander held:
"Daar is helde en hélde. Mense met die moed van hulle oortuiging. Mense met twyfel. Dié met gewere, dié met regulasies en dié met ideale."
Voor 'n groot moordverhoor in November 1905 bestempel 'n Windhoekse koerant die polisieman Siegfried Bock as 'n nuwe soort held. Maar die beskuldigde se advokaat stel Siegfried in 'n heel ander lig en skep agterdog wat sy goeie naam en toekoms bedreig. Boonop is sy voormalige bevelvoerder, oberleutnant Berghammer, en die Nama-kryger Jager Orlam albei daarop uit om Siegfried te laat boet – die een oor sy soldate se dood, die ander oor 'n opstandeling s'n. En dan is daar die burokraat Stauffacher met sy skreiende planne vir Siegfried en die ganse Duits-Suidwes-Afrika.
Die strop trek ál nouer om Siegfried se nek. Hy sien nie uitkomkans nie. Maar daar móét een wees, veral noudat die liefde vir hom wink . . .
Bestel Een of ander held deur Zirk van den Berg by goeie boek- en aanlyn winkels. Dit is ook as e-boek beskikbaar.